ROZSUDOK SÚDU PRE VEREJNÚ SLUŽBU EURÓPSKEJ ÚNIE

(tretia komora)

z 12. mája 2016

FS

proti

Európskemu hospodárskemu a sociálnemu výboru (EHSV)

„Verejná služba — Dočasní zamestnanci — Článok 2 písm. c) PZOZ — Dočasný zamestnanec zamestnaný na účely výkonu funkcie vedúceho útvaru „skupiny v rámci Európskeho hospodárskeho a sociálneho výboru“ — Článok 44 druhý odsek služobného poriadku — Postup do vyššieho platového stupňa priznaný so spätnou účinnosťou po skončení deväťmesačnej skúšobnej doby — Analogické uplatnenie na dočasných zamestnancov, ktoré nebolo upravené ratione temporis v PZOZ — Zmluvne dohodnutá skúšobná doba sui generis, ktorú PZOZ neupravujú — Predĺženie zmluvnej skúšobnej doby — Kvalita výkonu funkcie vedúceho útvaru, ktorá bola posúdená ako nedostatočná — Preloženie na pracovné miesto mimo riadiacej úrovne — Prospech z postupu do vyššieho platového stupňa podľa článku 44 druhého odseku služobného poriadku“

Predmet:

Žaloba podaná podľa článku 270 ZFEÚ, uplatniteľného na Zmluvu o ESAE na základe jej článku 106a, ktorou FS v podstate navrhuje jednak zrušiť rozhodnutie predsedu Európskeho hospodárskeho a sociálneho výboru (EHSV) z 25. mája 2014 o jeho nepotvrdení vo funkcii vedúceho útvaru a rozhodnutie z toho istého dňa, ktoré sa okrem iného prejavuje v návrhu dodatku k jeho pracovnej zmluve ako vedúceho útvaru, ktorým ho EHSV preložil na pracovné miesto mimo riadiacej úrovne ako administrátora v platovej triede AD 12, a jednak zaviazať EHSV na náhradu majetkovej a nemajetkovej ujmy, ktorú údajne utrpel

Rozhodnutie:

Rozhodnutie predsedu Európskeho hospodárskeho a sociálneho výboru z 25. mája 2014 v znení doplnenom dodatkom č. 2 k pracovnej zmluve FS, ktorým ho orgán Európskeho hospodárskeho a sociálneho výboru oprávnený uzatvárať pracovné zmluvy nepotvrdil vo funkcii vedúceho útvaru a preložil ho s účinnosťou od 9. apríla 2014 na pracovné miesto mimo riadiacej úrovne, sa zrušuje. Európsky hospodársky a sociálny výbor je povinný odškodniť FS sumou 2000 eur z dôvodu utrpenej nemajetkovej ujmy. Návrhy na náhradu škody sa vo zvyšnej časti zamietajú. Európsky hospodársky a sociálny výbor znáša vlastné trovy konania a je povinný nahradiť trovy konania, ktoré vynaložil FS.

Abstrakt

Úradníci – Dočasní zamestnanci – Prijímanie do zamestnania – Skúšobná doba – Interný uchádzač, ktorý už bol potvrdený na pracovnom mieste dočasného zamestnanca – Pridelenie na nové pracovné miesto so zaradením do vyššej platovej triedy – Uloženie novej skúšobnej doby – Oprávnenosť (Podmienky zamestnávania ostatných zamestnancov, článok 14) Úradníci – Dočasní zamestnanci – Postup na vyšší platový stupeň – Zamestnanec zastávajúci miesto riadiaceho pracovníka – Príplatok za riadenie – Analogické uplatnenie článku 44 druhého odseku služobného poriadku na dočasných zamestnancov pred 1. januárom 2014 – Vylúčenie – Zmluvné strany, ktoré sa dohodli na analogickom uplatnení uvedeného ustanovenia – Dôsledky neuspokojivého plnenia úloh – Preloženie na pracovné miesto mimo riadiacej úrovne – Voľná úvaha administratívy – Hranice (Služobný poriadok úradníkov, článok 7 ods. 1 a článok 44 druhý odsek; podmienky zamestnávania ostatných zamestnancov, článok 10 ods. 1) Úradníci – Dočasní zamestnanci – Prijímanie do zamestnania – Miesto riadiaceho pracovníka – Skúšobná doba – Podmienky priebehu – Zmena týchto podmienok v priebehu uvedenej doby – Povinnosť hodnotiteľa zohľadniť túto zmenu (Služobný poriadok úradníkov, článok 44 druhý odsek; podmienky zamestnávania ostatných zamestnancov, článok 14) Úradníci – Hodnotenie – Hodnotiaca správa – Vypracovanie – Tvrdenie existencie psychického obťažovania – Nezákonnosť hodnotiacej správy – Nevyhnutná súvislosť medzi obťažovaním a nepriaznivým posúdením obsiahnutým v správe – Dôkazné bremeno (Služobný poriadok úradníkov, články 12a a 43)